AFRIKAANSE OPSOMMING: Geweld teen vroue kan op 'n verskeidenheid maniere gepleeg word ten einde die heerskappy van mans oor vroue te handhaaf. Wanneer manlikheid egter gesien word as iets wat slegs deur gewelddadige middele bereik en verdedig kan word, is die uitbuiting van vroue en die siening dat hulle 'n minderwaardige geslag is onvermydelik. Dit is dan ook een van die uitdagings wat Nigeriese vroue ervaar. Die ervaring wat my twee moeders in hul huwelike met my pa gehad het, is 'n praktiese voorbeeld van die geweld wat Nigeriese vroue byna daagliks ervaar. Aangesien geweld teen vroue dikwels teologies gemotiveerd is, is dit belangrik om die norme wat die misbruik van vroue regverdig, deur middel van die goeie eksegese van die Bybel aan te spreek. Hierdie studie beoog dus om Joh. 7:53-8:1, wat getuig van manlike geweld teenoor 'n naamlose vrou, te bestudeer. Om die teks verantwoordelik te lees, volg hierdie studie 'n veelvlakkige hermeneutiese benadering. In hierdie veelvlakkige studie is die aanvanklike fokus op die lees van Johannes 7:53-8:11 deur middel van narratiewe kritiek (Hoofstuk 2). Die fokus in hierdie hoofstuk is op die teks en die wêreld in die teks. Hoofstuk 3 fokus op die geïmpliseerde leser van Johannes en die wêreld agter die teks. Daar word geargumenteer dat die geïmpliseerde leser van Johannes 'n leser is wat kennis dra van die sosio-kulturele waardes van die Grieks-Romeinse wêreld van die eerste eeu wat in die teks in die teks weerspieël word, hoewel hierdie twee wêrelde nie identies is nie. Hoofstuk 3 ontleed die gekose teks in terme van hoe mans ten tye van die skryf van die Johannes-Evangelie hul manlikheid gekonstrueer het. In Hoofstuk 4 word die teks vanuit 'n feministiese perspektief gelees om vas te stel of dit inderdaad kan bydra tot die bemagtiging van kontemporêre vroue. Dit fokus dus op die wêreld voor die teks. Dit is die bedoeling van hierdie studie om 'n alternatiewe konstruksie van manlikheid voor te stel. Die studie moedig mans aan om hulleself los te maak van negatiewe vorms van manlikheid en om mee te werk aan die uitdaging van die mishandeling van vroue. Daar word geargumenteer dat een van die maniere om dit te bereik, deur Jesus Christus is. Alhoewel hy 'n ideale manlike figuur is, is hy ook gevorm deur die androsentriese kultuur van die tyd waarin hy gebore is en geleef het, soos uitgebeeld deur Johannes. Tog dui Johannes daarop dat Jesus die kulturele waardes van sy tyd uitgedaag het. Soms word Jesus in Johannes se Evangelie uitgebeeld dat hy die patriargale stelsel van die samelewing waarin hy gebore is, nagevolg het. Dit het egter nie sy houding teenoor die vroue waarmee hy in kontak gekom het, verander nie. Hy het hulle as gelyk aan mans behandel en bied hierin 'n geloofwaardige voorbeeld wat Nigeriese mans kan navolg.